
Bardu Sauesankerlag 

v/Bjørnar Brandmo



9360  BARDU

Skadefellingstillatelse på bjørn i Bardu kommune

Vi viser til søknad av 27.07.04 om fellingstillatelse for en bjørn i området mellom Salangselva og riksvei 847 i Bardu kommune. Søknaden er begrunnet i skader på sau i området over en tre ukers periode. 

Vedtak

Fylkesmannen i Troms gir med dette fellingstillatelse på en (-1-) bjørn  i deler av Bardu og Salangen kommuner nærmere angitt i vilkår knyttet til fellingstillatelsen. Fellingstillatelsen  gjelder i tidsrommet 29.07.04  til 04.08.04.
Grunnlaget for avgjørelsen

Tillatelsen er gitt med hjemmel i § 12 i Lov om viltet (Viltloven) av 29. mai 1981 nr. 38, med senere endringer, og § 3 i ”Forskrift om forvaltning av bjørn, jerv, ulv og gaupe” av 30.06.00, jf  Direktoratet for naturforvaltnings (DN) brev av 03.06.04 der fylkesmennene i Nordland, Troms og Finnmark er gitt myndighet til å forvalte betinget fellingstillatelse på 2 bjørn i innen gitt tidsramme og under gitte villkår. 

Fellingstillatelse kan gis for å forhindre at bjørn gjør skade på av bufe eller tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning. Ved avgjørelsen skal det særlig tas hensyn til:

· Størrelse og sammensetning av vedkommende rovviltbestand

· Områdets betydning som beitemark

· Skadenes omfang og utvikling

· Potensiale for framtidige skader

Begrunnelse

Fellingstillatelsen gis på bakgrunn av dokumenterte tap av sau forårsaket av bjørn, potensiale for ytterligere skade og områdets betydning som beitemark. Fellingstillatelsen skal være rettet mot skadevoldende individ. Følgende forhold er vektlagt:

· Skadeomfang, skadeutvikling og områdets betydning som beitemark

Det har i uke 29, 30 og 31 totalt blitt påvist 5 søyer som er dokumentert eller antatt drept av bjørn i det aktuelle området. I tillegg har to lam blitt påvist drept av bjørn i området, det siste lammet ble tatt natt til i dag den 28.07.04. En sau har også blitt observert med avrevet jur i samme område. Totalt 11 kadaver er gjenfunnet men det har ikke vært mulig å fastslå dødsårsaken til fire av disse. Kadavrene er undersøkt av Statens Naturoppsyn i Troms. 

Det ble påvist byttedyrhåndtering som er typisk for bjørn. Bjørnen har ved flere anledninger vendt tilbake til drepte kadaver, senest i dag. 

Det beiter ca. 1300 dyr i området. I hele kommunen og i tilgrensende områder beiter det totalt 3400 sau og lam. 

· Bjørnebestanden

Bjørneobservasjoner i Troms har i 1980- og 1990 årene i hovedsak vært gjort innenfor kjerne​området for bjørn, med størst aktivitet i Dividalen og Kirkesdalen samt i deler av de grensenære områdene i Bardu og Målselv. Det har også vært registrert aktivitet av bjørn i kommunene Kvænangen og Nordreisa. I årene 1993 til og med 2002 har antall bjørner det har vært registrert kontakt med i Troms ligget mellom 6 og 17 individer årlig. Aktiviteten av bjørn lå på et noe høyere nivå i beitesesongen 2003 enn det som er normalt. Med bakgrunn i det totale antall bjørner på Nordkalotten holder 1-2 % av bestanden seg i Troms til enhver tid. Man kan derfor ikke snakke om en egen bestand av bjørn i Troms, men om en forekomst av en felles bestand på Nordkalotten. I en rapport publisert av det svenske Naturvårdsverket i mai 2004 blir den svenske bjørnebestanden oppjustert fra ca 1000 individer i 1996 til mellom 1600-2800 individer i 2004. 

· Forebyggende tiltak

Nedsanking vil trolig være det mest effektive tiltaket for å forebygge tap. Det er imidlertid for tidlig i beitesesongen til at dette vurderes som et aktuelt tiltak. Et annet alternativ kunne være å forsøke å drive bjørnen ut av området. Ved et slikt forsøk i dette området er imidlertid faren stor for at man kun forflytter problemet, siden det også i tilgrensende områder beiter mye sau.

Deler av det aktuelle skadeområdet ligger innenfor det som per i dag er kjerneområde for bjørn i Troms. Det er imidlertid antydet i den nye rovviltmeldingen ”Rovvilt i norsk natur” (2003-2004) at kjerneområdene skal oppheves og på bakgrunn av dette samt skadenes omfang og at det fortsatt er tidlig i beitesesongen, mener Fylkesmannen at det er riktig å gi en fellingstillatelse på bjørn i området for å forhindre at det oppstår nye skader.  

Klageadgang

Fylkesmannens vedtak kan påklages til Direktoratet for naturforvaltning innen tre uker etter mottakelse av dette brev.  Eventuell klage begrunnes og sendes gjennom Fylkesmannen i Troms.

Følgende vilkår er knyttet til fellingstillatelsen:
1) Fellingstillatelsen gjelder i et område i  Bardu og Salangen kommuner som avgrenses av Salangselva mellom E6 og Bones i sør, fra Bones trekkes en rett linje nordover til Snøfjellet over til Veslskardtinden og over til Lunde (ved riksveg 847). I nordøst trekkes grensen langs riksveg 847 fra Lunde til Setermoen. Videre trekkes grensen fra Setermoen i en rett linje til Leirvassfjellet og videre til Kistefoss (ved riksvei 851). Fra Kistefoss trekkes en rett linje over Lørken og videre til Drygfjellet og grensen mot Lavangen. Videre følges kommunegrensen mellom Lavangen og Salangen østover og kommunegrensen Salangen Bardu og videre nordover E6 til Salangselva.   

2) Bardu Sausankerlag har fått i oppdrag å oppnevne et jaktlag som skal stå for fellingen. Jaktleder er Inge Walør. Navnene på resten av jaktlaget skal meddeles lensmannen og fylkes​mannen. Jaktlagets størrelse må være slik at det sikres kommunikasjon mellom jegerne. Dette for å unngå at det felles flere dyr enn det fellingstillatelsen gjelder.

Jaktleder er ansvarlig for å gjøre dette brevet kjent for jaktlaget, samt å kontrollere at jegerne har oppfylt kravene om avlagt storviltprøve i 2004, og innbetalt jegeravgift for inneværende jaktår. Kun personer som er innmeldt og registrert hos fylkesmannen kan delta på denne fellings​tillatelsen.

3) Fellingstillatelsen skal rettes mot det individ som gjør skade, jakta bør konsentreres i de områder der det er funnet kadaver. Fellingstillatelsen gjelder ikke for binne med unger som går sammen.

4) Når felling av bjørn har skjedd, skal dette omgående meldes til fylkesmannen på ett av følgende telefonnummer: 77 64 22 05 - 77 64 22 00 – 92820753, kommunen og lensmann. Tid og sted for fellingen skal oppgis.

5) Ved felling skal det brukes våpen og ammunisjon som er godkjent for felling av elg, hjort og villrein. Anslagsenergi for ammunisjon med kulevekt mellom 9 og 10 gram skal være minst 2700 joule (275 kgm) på 100 meters avstand. For ammunisjon med kulevekt på 10 gram eller mer skal anslagsenergien være minst 2200 joule (225 kgm) målt på 100 meters avstand. Det skal benyttes ekspanderende prosjektil. Det stilles også krav om at oppnevnt jeger har avlagt skyteprøve for storviltjakt i 2004 med det våpen som skal benyttes.

6) Etter viltlovens § 52, siste ledd, gir DN dispensasjon slik at løs hund kan brukes under forsøk på felling dersom dette anses som aktuelt. Nødvendige tillatelser i henhold til bufelov og reindriftslov må innhentes av jaktlaget hos lensmannen.

7) Oppnevnte jeger forplikter seg til å utøve jakta på en human og sikkerhetsmessig forsvarlig måte, jfr viltlovens § 19. Den/de som måtte såre bjørn under forsøk på felling i henhold til tillatelsen, plikter å gjøre det de kan for å få avlivet bjørnen. Vedkommende plikter å forvisse seg om påskutt dyr er truffet. Dersom pliktig ettersøk første dag er uten resultat, skal fylkesmannen og politi​myndighet umiddelbart underrettes. Fylkesmannen avgjør hvordan videre ettersøk skal ledes. Medlemmene i jaktlaget skal, hvis annet ikke er avtalt, uten godtgjørelse bistå forvaltnings​myndighet eller politimyndighet i det videre ettersøk, jfr. § 7 i Forskrift om forvaltning av jerv, bjørn, ulv og gaupe.

8) All jakt stanses ved fellingstillatelsens utløp, eller hvis fylkesmannen av andre årsaker finner å måtte stoppe jakta.

9) Bjørn som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt bjørn uten nærmere samtykke fra forvaltningsmyndighet. Felt bjørn skal behandles på en slik måte at byttets verdi ikke forringes unødig.

10) Felt dyr skal så raskt som mulig og i nedfrosset tilstand, sendes til Norsk Institutt for Naturforskning (NINA), Tungasletta 2, 7485 Trondheim. Nedfrosset vare bør imidlertid ikke sendes rett før en helg, da dette kan medføre at dyret kan tine før denne blir avhentet.

Hvis nye skader blir registrert i området eller det skjer andre endringer i skadebildet, skal fylkesmannen umiddelbart kontaktes for eventuell ny vurdering av fellingstillatelse og fellingsområde.

Med hilsen

Trond Skotvold

fylkesmiljøvernsjef






Cathrine Henaug

